1948. július 12-én kezdték építeni a Népstadiont. Papp Laci is beállt lapátolni.

1947-ben a Fővárosi Közmunkák Tanácsa fogadta el a terület kijelölését és ezév júniusában a Fővárosi Közgyűlés adta a területet 99 évre az Országos Sporthivatal, ill. a Magyar Kincstár használatába. A Népstadion kivitelezője a 23. sz. Állami Építőipari Vállalat volt.

Az átadásra 1953. augusztus 20 -án került sor.

Az esti pályaavató mérkőzésen a Honvéd 3:2-re legyőzte a Szpartak Moszkvát.

Rengeteg csodálatos mérkőzést ért meg a régi Népstadion, 1955-ben pedig itt lett Európa bajnok a férfi kosárlabda válogatott, de szép számmal volt itt felejthetetlen atlétikai verseny, voltak remek koncertek, a legendás SZÚR-ok, és itt találkozott a magyar hívőkkel 1991-ben Szent II. János Pál pápa.

A Népstadion fogalom volt, a magyar sport „szentélye”. Teltek az évek és ez az aréna elavult. 2016 – ban lebontották, de emléke velünk él.

Ez a múlt. És szép reményekre jogosít fel a jövő is. Új, világszínvonalú, 68 ezer néző befogadására alkalmas stadion épül a Népstadion helyén, a Puskás Ferenc Stadion, ahol éppen állunk.

A 2020-as EB több csoportmérkőzését és egyik nyolcaddöntőjét is itt rendezik majd, de szuperkoncertek rendezésére is alkalmas lesz. A régi toronyépület megmarad, ami külön öröm, és stílusosan múzeumként működik majd.

Az új arénában az ülőhelyek fedettek lesznek. 12 ezer t. acélszerk., 19 ezer t. betonacél, 130.000 m3 beton, 26 km – nyi cölöp, 36 ezer lámpatest, 1700 km – nyi kábel – ezek az építkezés fő számai.

Természetesen elsődlegesen a labdarúgó válogatott „center pályája” lesz a létesítmény.

A beépített alapterület ~ 61 ezer m2

összalapterület ~ 200 ezer m2

50 m magas

a labdarúgó pálya mérete 105 x 68 m.

A sportolók számára 10 – nél több öltöző épül, ezenkívül pedig 15 személyzeti öltöző.

Többek által vitatott a Kormány országos stadionépítési programja, de konkrétan a Puskás Ferenc stadion megvalósításának hasznossága, indokoltsága aligha kérdőjelezhető meg. Az épp 92 éve született Puskás, a leghíresebb magyar ember pedig szintén rászolgált, hogy névadója lehessen a létesítménynek.

Budapestnek, a nemzet fővárosának, amely 2019-ben elnyerte a „legjobb európai úticél” címet, de az országnak is, egy ilyen központi, multifunkcionális arénára mindenképp szüksége van.

Tekinthetjük nosztalgiának, felidézésnek, múltidézésnek az átadás tervezett időpontját, 2019. november 25-ét, a felejthetetlen magyar – angol 6:3 – as meccs, az ú.n. évszázad mérkőzésének 66. évfordulóját.

Felfoghatjuk azonban kiindulópontnak is.

Gratulálok a Puskás Ferenc stadion megvalósítóinak, és kívánom, hogy a magyar labdarúgásnak sikerüljön lépést tartani azzal az emelkedéssel, aminek tanúi lehetünk a vadonatúj arénával, nagyhírű, dicső és örökemlékű elődjéhez képest.